**Pasientinformasjon**

**Ortopedisk avdeling
Bærum Sykehus**

Telefon: 67 80 96 65 | Sentralbord: 03525

**Nedtrapping av Nobligan Retard og Tramadol etter utskrivelse fra sykehuset**

Du har fått med deg resept på smertestillende medisiner til bruk hjemme etter operasjonen/skaden. Disse medikamenter er Paracetamol 500 mg, Nobligan Retard 100 mg eller 150 mg, Tramadol kapsler 50 mg.

|  |  |
| --- | --- |
| **Medikament** | **Innhold** |
| Paracet/Panodil | - Paracetamol 500 mg |
| Nobligan Retard | - Tramadol (langtidsvirkende: ca. 12 timer) |
| Tramadol kapsel | - Tramadol (”hurtigvirkende”) |

## Paracetamol

Paracetamol er et godt smertestillende medikament som bidrar til å redusere behovet for sterkere smertestillende medikamenter. Paracetamol 1g (to tabletter à 500 mg) tas regelmessig hver 6–8 time, 3–4 ganger per døgn. Maks 4 gram (8 tabletter à 500 mg) per døgn.

Vi anbefaler at du bruker Paracetamol så lenge du har behov for Nobligan Retard/Tramadol. Bruken av paracetamol trapper du deretter ned etter endt kur med Nobligan Retard/Tramadol.

## Nobligan Retard/Tramadol

Nobligan Retard er et langtids virkende medikament, med ca. 12 timers virke tid.

Nobligan Retard tas to ganger i døgnet, for eksempel kl. 08.00 og kl. 20.00.

Tramadol kapsler 50 mg kan du bruke ved smerte topper, inntil 2 - 4 ganger per døgn.

***Maks døgn dose med Nobligan Retard/Tramadol er 400 mg.***

Når smerten avtar, vanligvis etter 10 -14 dager etter operasjon, er det viktig at du begynner å trappe ned på de smertestillende medikamentene. Men det er viktig at du ikke stopper brått med Nobligan Retard/Tramadol, med reduserer bruken over flere dager.

Start nedtrappingen med å kutte ut en dose Nobligan Retard per døgn i 2 -3 dager. Ved smertetopper kan du fortsatt bruke Tramadol kapsel 50 mg, inntil 2 ganger per døgn.

Etter to til tre dager avslutter du bruken av Nobligan Retard helt, men kan fortsatt bruke Tramadol kapsel ved behov inntil 2 ganger per døgn i ytterligere to til tre dager.